Nagkakariribok na sa luwas. Sa Quezon City, may mga tawo sa palibot san istasyon san mga telebisyon. Sa Edsa, may tiripon-tipon sa luwas san duwa na kampo. Naalto na an mga klase. An iba na estudyante, nasa tinampo pa, nangagyat, nagmamartsa, namagtag’ok.
Siribot an midya. An Malaya, WE Forum, nan Mr & Ms, may mga dagdag na isyu na daghan an retrato nan may mga ti’urhii na balita. An mga radyo, kadaghanan nakasunod sa Radio Veritas. Mayon man sin mga istasyon na nangunapin sa hade sa palasyo. Sa sugad sini na istasyon binirik ni Ben an kaniya radyo. Kun nahahapot kun akay didto siya namati, bagaw niya, ‘Pakinggan din natin sila. ‘Wag puro kontra. Kailangan, balanse…’ Nagsusurumaton siya sini, nag-uubo siya; an siki niya, nakalawig sa planggana na may gabinhod na tubi na may dahon sin biyawas, inbabanyos sa siki niya na may alipunga.
Gwardya si Ben; panggab’i sa sayo na establisimyento. May diyo siya na training na sugád san sa soldados. Tinukduán man ada sira san pag-uugali sin soldados. An kamiseta niya na pitís, inpipilukan pa sa butkon kun sul’ot. Di’ siya nagpapaderarik; pirmi halip’ot an kaniya buhok. Kun nasa duty siya, may radyo siya na saday na inpapatunog niya sin luway, basi diri siya mangaturog. Nakasunod gihapon sa kaapin san hade.
Dunako an tiripon. An sayo, naging napolo o sobra pa. Hanggan hunali an hade nan san kaniya pamilya, mga padi-madi, nan mga alalay. An nagkaturuda, wara na pamagribok. San wara na an hade, nangkaluwas na an mga tawo na awat na nauyamon, nahahadok hamok. Niyan, maski maaga, may diri intutuyo na barayle sa tinampo. Sugad sin karaon na dako, na kada sayo, may dara na putahe, nan intero na yadto, nakiabay, nakatadi.
Syempre, may wara didto, wara pakakadto, nan wara pagkadto. Sira sn mga kaapin san dunulag na hade, mga alalay niya, nan mga kaprobinsiya niya. Mayon man san mga kakontra san hade na wara pag-upod sa tiripon sa tinampo. May mga sugad kun Ben na hanggan sadto, namati san pangunapin sa hade, sa ngaran san pagiging balanse.
Madali magkarilimot an mga tawo; madali magpatawad. Sayo-sayo, diyo-diyo, bunaralik an grupo san hade. San magbaragat sira san mga kaupod nira na nagkapiriluhan, kunusog gihapon an kanira boót. Namagpakabalik an kanira yaman nan kusog nan pwesto. Nan niyan mas maaram na sira, mas segurista na. Di pa nag-awat, kaurupod na nira an mga bag’o na hade, na kunontra man utay kanira sadto. Niyan, sira na an may inisyatiba sini na karaon na dako, kaurupod an mga bantay nira sadto, an mga kandidato, nan san mga negosyante na nagdurulag sin madali. Kay may karaon, mayon gihapon sin wara didto, wara pakakadto, nan wara pagkadto, kaurupod an mga tawo na nagpadaghan san tiripon sadto sa mga istasyon san telebisyon, nan sa luwas san mga kampo. Kaurupod pa sa mga kablas an mga dati pa na nangontra sa hade.
Maski an mga sugad kun Ben, wara man pakaupod sa karaon na dako. Kunsabagay, sa isip ada nira, diri man sira kablás.
tgl_Latn tgl_Latn ceb_Latn war_Latn war_Latn war_Latn war_Latn